Author: Mónika
Last saved by: Anonymus
Company: Újszász

Újszász Város Önkormányzatának

25/2003. (XII. 29.) számú r e n d e l e t e

Újszász Város Önkormányzat Polgármesteri Hivatal
köztisztviselőinek díjazásáról, szociális, jóléti, kulturális, egészségügyi juttatásairól, valamint a szociális és kegyeleti támogatásokról

Újszász Város Önkormányzat Képviselő-testülete a köztisztviselők jogállásáról szóló módosított 1992. évi XXIII. törvény (továbbiakban: Ktv.) 4.§., 49/D.§. és 49/H.§-aiban meghatározottak alapján a következő rendeletet alkotja:

I. fejezet

Bevezető rendelkezések
1.§

/1/	A rendelet hatálya Újszász Város Polgármesteri Hivatala jegyzőjére, aljegyzőjére, az önkormányzati hivatal főfoglalkozású köztisztviselőire, ügykezelőire (továbbiakban: köztisztviselő) terjed ki.

/2/	A rendelet szabályait a részmunkaidőben foglalkoztatottakra munkaidőarányosan kell alkalmazni.

/3/	A rendelet 5.§-ában foglalt rendelkezéseket – az 5.§ /1/ bekezdésének i./ pontja kivételével – Újszász Város Önkormányzat foglalkoztatási jogviszonyban álló tisztségviselőire is alkalmazni kell.

II. fejezet

Egyéb juttatások
2.§

/1/	A köztisztviselőt a következő szociális, jóléti, kulturális, egészségügyi juttatások illetik meg:
a)	lakhatási, lakásépítési, -vásárlási támogatás,
b)	albérleti díj hozzájárulás,
c)	családalapítási támogatás,
d)	üdülési hozzájárulás, melynek mértéke a mindenkori önkormányzati illetményalap 100%-a, a Magyar Nemzeti Üdülési alapítvány által kibocsátott névre szóló üdülési csekk esetén a személyi jövedelemadóról szóló törvény szerinti adómentes juttatás mértékéig terjedhet,
e)	szociális támogatás,
f)	illetményelőleg,
g)	képzési, továbbképzési, nyelvtanulási támogatás,
h)	önkéntes kiegészítő nyugdíjpénztári tagsághoz támogatás,
i)	élet-, nyugdíj- és kiegészítő biztosítási támogatás.

/2/	Az /1/ bekezdés e.) pontjában foglalt korlátozás figyelembevételével a juttatás mértékét, feltételeit, az elbírálás és elszámolás rendjét, valamint a visszatérítés szabályait a jegyző a Közszolgálati Szabályzatban állapítja meg.

/3/	Újszász Város Önkormányzat Polgármesteri Hivatal nyugállományú köztisztviselője a szociális helyzetére figyelemmel, rászorultság alapján – a költségvetésben e célra biztosított szociális keret terhére – az alábbi támogatásban részesíthető:
a)	eseti szociális segély,
b)	temetési segély.

/4/	Az igényjogosultság megállapításáról és a támogatások folyósításáról a jegyző – a személyzeti feladatokat ellátó köztisztviselő részvételével működő bizottság javaslatára – gondoskodik.

/5/	A közszolgálat halottjává nyilvánított köztisztviselő temetési költségeit a Hivatal részben vagy egészben átvállalja.

Záró rendelkezések

3.§

/1/	Ezen rendelet a kihirdetése napján lép hatályba, rendelkezéseit 2004. január 1. napjától kell alkalmazni.

/2/	A rendeletben nem szabályozott kérdésekben a Ktv. rendelkezéseit kell alkalmazni.

/3/	A hatálybalépéssel egyidejűleg Újszász Város Önkormányzatának a köztisztviselők szociális juttatásairól szóló 15/2001. (XII. 19.) számú rendelete hatályát veszti.

Újszász, 2003. december 23.

	/: Molnár Péter :/	/: Boros Péterné :/
	polgármester	aljegyző